السلطان الملك سيف الدين ابو النصر اينال بن عبد الله العلائى الظاهرى الناصرى - دونه ابن تغرى "اينال" و دونه ابن اياس "أينال" - ( اتوفى فى القاهره فى 26 فبراير 1461 )، سلطان الدوله المملوكيه البرجيه (الشركسيه) الأربعتاشر. جابه مصر الخواجا " علاء الدين على " فاتلقب بـ " العلائى " و انضم لمماليك " الظاهر برقوق " فاتلقب بـ " الظاهرى " و بعدين عتقه " الناصر فرج " فاتلقب بـ " الناصرى ". اتنصب سلطان على مصر فى 19 مارس 1453 بعد خلع السلطان " المنصور عثمان " و حكم لغاية يوم وليله قبل وفاته فى 26 فبراير 1461 (ابنه المؤيد احمد اتسلطن قبل وفاته بيوم وليله). اتعرف قبل سلطنته باسم " اينال الأجرود " و اتوصف بالعقل و الرزانه و العدل. اينال بعد ما جه مصر ضمه الظاهر برقوق لمماليكه و بعد وفاته عتقه ابنه الناصر فرج و عينه جمدار و بعدين خاصكى ، و بعدين رقاه الملك المظفر احمد ابن المؤيد شيخ لأمير عشره ، و بعدين اترقى لأمير طبلخاناه راس نوبه تانى فى دولة الأشرف برسباى ، وعينه الأشرف نايب للدوله فى غزه وبعدين نايب على الرها ، و بعدها استدعاه الأشرف للقاهره و رقاه لأمير الف ، و فضل نايب على الرها لغاية ما اتنقل لصفد.